PRIJEDLOG

Na osnovu člana 65. stav (2) tačka c) Zakona o komunalnim djelatnostima („Službeni glasnik USK-a“, broj: 4/11, 11/11, 13/12 i 14/17) i člana 32. Statuta Općine Velika Kladuša („Službeni glasnik Općine Velika Kladuša“, broj: 12/11), Općinsko vijeće Općine Velika Kladuša na \_\_\_\_\_\_\_\_\_\_\_\_\_ sjednici, održanoj \_\_\_\_\_\_\_\_\_\_\_\_2021. godine, donijelo je:

**Odluku o upravljanju i održavanju javne rasvjete na području**

**općine Velika Kladuša**

**I – OPĆE ODREDBE**

**Član 1.**

**(Predmet Odluke)**

(1) Ovom odlukom utvrđuje se način održavanja, upravljanja i zaštite, kao i poslovi nadzora na objektima javne rasvjete na području općine Velika Kladuša, te način obezbjeđivanja i korištenja sredstava namjenjenih za ove objekte.

**Član 2.**

**(Definicije pojmova)**

(1) Objekti javne rasvjete u smislu ove Odluke su objekti koji služe za osvjetljavanje prometnih i drugih javnih površina.

(2) Objektima javne rasvjete pripadaju svi dijelovi koji čine cjelinu javne rasvjete pod uslovom da su izgrađeni kao samostojeći, odnosno svjetiljke sa nosačima, samonoseći ili podzemni kabal koji služi za povezivanje svijetiljki javne rasvjete do ormara za upravljanje i regulaciju rada te ormari za upravljanje i regulaciju rada javne rasvjete izgrađene u sklopu niskonaponske elektro mreže.

(3) Rasvjetno tijelo (svjetiljka) je električna naprava sa ugrađenim izvorom svjetlosti, a namijenjena je usmjeravanju, filtriranju ili prijenosu svjetla. Pod svjetiljkom se podrazumijevaju i svjetlovodi (optička vlakna) i svi drugi neelektrični uređaji koji svojom upotrebom stvaraju, filtriraju ili prenose svjetlo, a može se sastojati od kućišta (sjenila), držača, ogledala, refrakcijske ili difuzne leće (sjenilo).

(4) Stub javne rasvjete je betonski ili metalni stub koji se koristi za montažu rasvjetnog tijela u neposrednoj blizini površine koja se osvjetljava.

**Član 3.**

**(Upravljanje i održavanja objekata javne rasvjete)**

(1) Općina Velika Kladuša planira i realizuje upravljanje i održavanje objekata javne rasvjete na području općine i osigurava funkcionisanje objekata javne rasvjete kroz Program zajedničke komunalne potrošnje.

(2) Poslovi održavanja sistema javne rasvjete Općine Velika Kladuša povjeravaju se javnom komunalnom preduzeću JKUP Komunalije.

(3) Održavanje sistema javne rasvjete reguliše se ugovorom između Općine Velika Kladuša i davaoca usluge iz stava (2) ovog člana.

(4) Ugovorom iz prethodnog stava se preciziraju prava i obaveze između Općine Velika Kladuša i davaoca usluge iz stava (2) ovog člana.

(5) Troškovi utroška električne energije i održavanja objekata javne rasvjete planiraju se i finansiraju iz budžeta Općine Velika Kladuša kroz Program zajedničke komunalne potrošnje.

**II - NAČIN I USLOVI ZA PRIHVATANJE U SISTEM JAVNE RASVJETE**

**Član 4.**

**(Saglasnost za priključenje na sistem javne rasvjete)**

(1) Saglasnost za prijem i priključenje novoizgrađene ili rekonstruisane javne rasvjete u sistem javne rasvjete na području općine Velika Kladuša izdaje služba nadležna za komunalne poslove.

(2) Zahtjev za prijem u sistem javne rasvjete podnosi investitor.

(3) Zahtjev iz stava (2) ovog člana sadrži:

a) saglasnost vlasnika stubova, ukoliko se vrši gradnja u sklopu NN mreže,

b) odobrenje/suglasnost/ mišljenje službe nadležne za prostorno uređenje i građenje;

c) projektno-tehničku dokumentaciju;

d) druge podatke ili dokumente koje nadležna općinska služba utvrdi kao relevantne.

**Član 5.**

**(Objekti za reklamiranje)**

(1) Na objekte javne rasvjete na području općine Velika Kladuša ne mogu biti priključeni:

a) objekti rasvjete koji služe za potrebe osvjetljavanja objekata u vlasništvu pravnih i fizičkih lica,

b) svjetleće reklame.

(2) Reklamni panoi i drugi objekti koji služe za reklamiranje mogu biti postavljeni na samostalne stubove javne rasvjete po ishodovanju odobrenja u skladu s Odlukom o lokalnim i nekategorisanim cestama i uz plaćanje takse shodno Odluci o komunalnim taksama i tarifi komunalnih taksa.

(3) Odobrenje iz prethodnog stava izdaje nadležna općinska služba za komunalne djelatnosti.

(4) Upravljanje (postavljanje, održavanje i naplata) objektima za reklamiranje postavljenim na samostalnim stubovima javne rasvjete vrši JKUP Komunalije d.o.o. Velika Kladuša.

(5) Općinski načelnik će u roku od 90 (devedeset) dana, od dana stupanja na snagu ove Odluke, donijeti Pravilnik o tehničkim specifikacijama i modelu upravljanja objektima za reklamiranje postavljenim na stubovima javne rasvjete

(6) Pravilnikom iz prethodnog stava reguliraće se dimenzije, način postavljanja, oblik panoa, prostorni obuhvat unutar kojeg se mogu postavljati panoi i dr.

**Član 6.**

**(Javna rasvjeta u sklopu niskonaponske mreže)**

(1) Objekti javne rasvjete koji se grade u sklopu NN mreže ne mogu se graditi ako nije izvršena rekonstrukcija NN mreže tj. izvršena zamjena drvenih stubova sa AB stubovima i kabliranje mreže.

(2) Prije otpočinjanja izgradnje objekata javne rasvjete koji se grade u sklopu NN mreže investitor je dužan pribaviti slijedeću dokumentaciju:

a) Saglasnost nadležne Elektrodistribucije za montažu opreme objekta javne rasvjete na stubove NN mreže;

b) Projektno-tehničku dokumentaciju, izrađenu od strane od pravnog lica registrovanog za navedene poslove.

**Član 7.**

**(Samostojeća javna rasvjeta)**

(1) Prije otpočinjanja izgradnje objekata javne rasvjete koji se grade kao samostojeći investitor je dužan pribaviti slijedeću dokumentaciju:

a) odobrenje službe nadležne za prostorno uređenje i građenje,

b) nakon izgradnje objekta javne rasvjete pribaviti odobrenje za upotrebu.

(2) Za samostojeće objekte rasvjete koji su izgrađeni bez prethodno pribavljenih akata o građenju primjenje se prethodni stav ovog člana kao i odgovarajuće odredbe Zakona o prostornom uređenju i građenju.

**Član 8**.

**(Tehnički prijem i odobrenje za upotrebu)**

Izgrađeni objekat javne rasvjete ne može se priključiti na električnu energiju (osim probnog ispitivanja) i pustiti u upotrebu dok se ne izvrši tehnički prijem objekta i pribavi odobrenje za upotrebu, osim za objekte za koje nije potrebno ishoditi odobrenje za građenje već se radovi izvode uz pribavljenu suglasnost/mišljenje općinske Službe nadležne za prostorno uređenje i građenje.

**Član 9.**

**(Vremensko ograničenje i tehničke specifikacije)**

(1) Javna rasvjeta na području općine Velika Kladuša svijetli u punom kapacitetu u vremenskom periodu:

a) u ljetnom periodu do 24,00 sata;

b) u zimskom periodu do 22,00 sata.

(2) Javna rasvjeta poslije određenog vremena iz prethodnog stava svijetli u štednom režimu i to:

a) uz magistralne, regionalne, lokalne i nekategorisane ceste i ulice, u upotrebi je svako treća svjetiljka;

b) trgovi i parkovi, dok traje noć.

(3) Projektno-tehnička dokumentacija objekata javne rasvjete na području općine Velika Kladuša mora zadovoljiti slijedeće uslove:

a) za osvjetljavanje magistralne i regionalne ceste mogu se koristiti rasvjetna tijela maximalne snage 125 W;

b) za osvjetljavanje ulica mogu se koristiti rasvjetna tijela maximalne snage 100 W;

c) za osvjetljavanje trgova i parkova mogu se koristiti rasvjetna tijela maximalne snage 70 W;

d) za osvjetljavanje fasada objekata u vlasništvu Općine Velika Kladuša mogu se koristiti rasvjetna tijela maximalne snage 2,5 kW;

e) dekorativna rasvjeta za osvjetljavanje spomenika i sl, može se koristiti rasvjetna tijela maximalne snage 70 W;

f) za osvjetljavanje lokalnih cesta, nekategorisanih puteva mogu se koristiti rasvjetna tijela maximalne snage 70 W;

g) Regulaciju režima rada javne rasvjete obavezno projektirati sa PLC uređajem u kombinaciji sa foto relejom dan-noć;

h) Svjetiljke moraju zadovoljiti standard IP 66 na prodor vlage i prašine;

i) Obavezno projektirati upotrebu visokotlačnih natrij sijalica tipa VTNa/C (oblik cijevi) ili rasvjetna tijela sa LED sijalicama;

j) Ormar za regulaciju režima rada javne rasvjete mora se projektirati i izvesti na način da oprema potrošača bude fizički odvojena od opreme za mjerenje potrošnje električne energije u vlasništvu Elektrodistribucije.

**Član 10.**

**(Poseban značaj i društveni interes)**

Upravljanje, održavanje i zaštita objekata javne rasvjete predstavljaju poslove od posebnog društvenog interesa.

**Član 11.**

**(Evidencija)**

Služba nadležna za komunalne poslove i JKUP „Komunalije“ d.o.o. Velika Kladuša dužni su voditi evidenciju o tehničkim i drugim podacima o objektima javne rasvjete na području općine Velika Kladuša.

**Član 12.**

**(Katastar sistema javne rasvjete)**

JKUP „Komunalije“ d.o.o. Velika Kladuša, kao pravno lice kojem je povjereno održavanje sistema javne rasvjete obavezno je, u roku od 90 (devedeset) dana, od dana stupanja na snagu ove Odluke, izraditi i dostaviti Službi nadležnoj za komunalne djelatnosti katastar sistema javne rasvjete na području Općine Velika Kladuša.

**III – ODRŽAVANJE OBJEKATA JAVNE RASVJETE**

**Član 13.**

**(Održavanje objekata javne rasvjete)**

Objekti javne rasvjete se moraju održavati u ispravnom i funkcionalnom stanju da se osigura osvjetljenje za trajan, bezbjedan i nesmetan promet vozila i pješaka u naseljenim mjestima, na način i pod uslovima koji su utvrđeni ovom Odlukom.

**Član 14.**

**(Obuhvat održavanja)**

Održavanje objekata javne rasvjete, obuhvata naročito:

a) opravka dotrajalih stubova;

b) uklanjanje oštećenih stubova sa ugradnjom novih;

c) zamjena oštećenog podzemnog ili nadzemnog napojnog kabla;

d) zamjena dotrajalih lampi;

e) zamjena dotrajalih sijalica u lampama;

f) redovno pregledanje svih objekata javne rasvjete;

g) periodično obnavljanje objekata javne rasvjete;

h) redovna tehnička kontrola i mjerenja elektro opreme ugrađene u objekte javnih rasvjetam,

i) izradu i održavanje katastra sistema javne rasvjete,

j) ostali poslovi po potrebi za normalno funkcionisanje objekata javne rasvjete.

**IV – ZAŠTITA OBJEKATA JAVNE RASVJETE**

**Član 15.**

**(Oštećenja objekata javne rasvjete)**

(1) Nije dozvoljeno vršiti bilo kakve radove u blizini i na objektima javne rasvjete kojim se oštećuju ili uništavaju dijelovi ili cjelina objekta javne rasvjete.

(2) U slučaju oštećenja objekata javne rasvjete obaveza je komunalne inspekcije da sprovede postupak utvrđivanja oštećenja, a teret sanacije nastalog oštećenja pada na počinitelja pričinjene štete.

**Član 16.**

**(Zaštita objekata javne rasvjete)**

Radi zaštite objekata javne rasvjete, zabranjeno je privremeno ili stalno zauzimanje objekata javne rasvjete i izvođenje bilo kakvih radova na istima koji nisu u vezi sa održavanjem, ili vršenje radnji kojima bi se mogla ošteti javna rasvjeta, ometati ili ugrožavati normalno funkcionisanje, a naročito:

a) korištenje objekata javne rasvjete suprotno namjeni;

b) ugrožavati stabilnost objekata javne rasvjete;

c) oštećavati objekte javne rasvjete;

d) samovoljno izvoditi radove na objektima javne rasvjete;

e) vršiti nova priključenja drugih objekata na objekte javne rasvjete;

f) uništavati objekte javne rasvjete.

**V – SREDSTVA ZA ODRŽAVANJE OBJEKATA JAVNE RASVJETE**

**Član 17.**

**(Obezbjeđivanje sredstava)**

Sredstva za održavanje i zaštitu objekata javne rasvjete obezbjeđuju se iz:

a) dijela sredstava prikupljenih po osnovu Odluke o komunalnoj naknadi;

b) sredstava budžeta općine;

c) sredstava građana;

d) drugih sredstava namjenjenih za finansiranje ove djelatnosti;

e) kreditnih sredstava;

f) sredstvima viših nivoa vlasti;

g) donatorskih sredstava;

h) sredstava međunarodne zajednice i

i) dijela boravišne takse i drugih sredstava.

**Član 18.**

**(Planiranje sredstava za održavanje objekata javne rasvjete)**

(1) Sredstva za održavanje objekata javnih rasvjeta namjenska su sredstva, ista se planiraju za svaku godinu u budžetu općine, a koriste se prema Programu zajedničke komunalne potrošnje.

(2) Program iz prethodnog stava priprema služba nadležna za komunalne poslove, a isti odobrava Općinsko vijeće svake godine za narednu godinu.

**VI – NADZOR**

**Član 19.**

**(Nadzor)**

Nadzor nad sprovođenjem ove Odluke vrši Urbanističko-građevinska i Komunalna inspekcija, svaka u okviru svojih nadležnosti, a naročito:

a) nadzor nad stanjem objekata javnih rasvjeta;

b) nadzor nad pravilnim održavanjem istih po tehničkim i drugim propisima i nad ispunjavanjem tehničkih i drugih uslova kojima se osigurava normalno funkcionisanje objekata javnih rasvjeta;

c) nadzor nad izvršenjem odredaba ove Odluke;

d) nadzor nad primjenom tehničkih propisa, tehničkih normativa i standarda prilikom upotrebe materijala pri održavanju objekata javnih rasvjeta.

**VII – KAZNENE ODREDBE**

**Član 20.**

**(Novčane kazne)**

(1) Novčanom kaznom od 100,00 KM do 300,00 KM kaznit će se fizičko lice, građanin ili strani državljanin za prekršaj člana 14. stav (1) i (2) ove Odluke, a za isti prekršaj kaznit će se pravno lice kaznom u iznosu od 400,00 KM do 600,00 KM, a odgovorno lice u pravnom licu kaznom u iznosu od 100,00 KM do 300,00 KM.

(2) Novčanom kaznom od 200,00 KM do 300,00 KM kaznit će se fizičko lice, građanin ili strani državljanin za prekršaj člana 15. stav (1) od tačke a) do f) ove Odluke, a za isti prekršaj kaznit će se pravno lice kaznom u iznosu od 500,00 KM do 1 000,00 KM, a odgovorno lice u pravnom licu kaznom u iznosu od 200,00 KM do 300,00 KM.

(3) Novčanom kaznom od 1.000,00 KM do 3.000,00 KM kaznit će se fizičko lice, građanin ili strani državljanin za neizvršavanje naredbe inspektora , a za isti prekršaj kaznit će se pravno lice kaznom u iznosu od 5.000,00 KM do 10.000,00 KM.

**VIII – PRELAZNE I ZAVRŠNE ODREDBE**

**Član 21.**

**(Stupanje na snagu)**

Ova Odluka stupa na snagu osmog dana od dana objavljivanja u „Službenom glasniku Općine Velika Kladuša“.

**Obrađivač: Predlagač:**

**Služba za komunalne djelatnosti, vodne resurse, Općinski načelnik**

**zaštitu okoliša i inspekcijske poslove**

**O b r a z l o ž e nj e**

Pravni osnov za donošenje Odluke o upravljanju i održavanju javne rasvjete na području općine Velika Kladuša sadržan jeu članu 65. stav (2) tačka c) Zakona o komunalnim djelatnostima („Službeni glasnik USK-a“, broj: 4/11, 11/11, 13/12 i 14/17), kojim je propisano da općina može posebnim odlukama regulisati, između ostalog, upravljanje objektima i uređajima javne rasvjete.

Pod upravljanjem objektima i uređajima javne rasvjete podrazumijeva se održavanje objekata i uređaja javne rasvjete kojom se osvjetljavaju prometne i druge javne površine, uključujući i troškove električne energije javne rasvjete.

Razlog za donošenje ove odluke leži u činjenici da je neophodno da se posebnom odlukom reguliše pitanje održavanja izgrađene javne rasvjete, odnosno njeno uključivanje u sistem javne rasvjete na području općine Velika Kladuša.

Ova odluka se sastoji od VIII poglavlja.

Prvo poglavlje sadrži opće odredbe o objektima javne rasvjete, definicije pojmova i nadležnost.

U drugom poglavlju propisani su način i uslovi za prihvat u sistem javne rasvjete, odnosno procedura koja prethodi preuzimanju javne rasvjete na održavanje. Poglavlje III tretira aktivnosti koje se poduzimaju tokom upravljanja i održavanja a poglavlje IV zaštitu objekata javne rasvjete. U poglavlju V propisano je iz kojih sredstava se finansira održavanje i zaštita objekata javne rasvjete dok poglavlja VI, VII i VIII sadrže odredbe o nadzoru nad provođenjem ove odluke, kaznenim odredbama, te prelaznim i završnim odredbama.

Cilj ove odluke je da se pojednostavi postupak priključenja rasvjetnih sistema na sistem javne rasvjete na području općine Velika Kladuša, koja se finansira kroz Program zajedničke komunalne potrošnje.

Nužno je podcrtati da ova Odluka ne tretira izgradnju javne rasvjete, odnosno pribavljanje odgovarajućih akata o građenju, već se isto vrši u postupku propisanom Zakonom o prostornom uređenju i građenju koji prethodi samom prihvatu izgrađene rasvjete u sistem javne rasvjete na području Općine Velika Kladuša.

**Obrađivač:**

Služba za komunalne djelatnosti, vodne resurse,

zaštitu okoliša i inspekcijske poslove